د بلخ والي وسله والو آصف مهمند تر لنډې جګړې وروسته یووړ 
عطامحمد نور دغه راز کابل ته خبرداری ورکړی چې د بلخ ولایت له بې ثباته کولو لاس واخلي.
د بلخ ولایت د امنیې قومندان وايي چې د والي عطامحمد نور پورې تړلو وسله والو تر یوې لنډې وسله والې نښتې وروسته، ولایتي استازی محمد آصف مهمند له ځانه سره وړی. سید کمال سادات امریکاغږ ته وویل چې د دوشنبې په شپه د بلخ په هوایي ډګر کې له پولیسو سره د والي عطا د وسله والو کسانو په نښته کې د څو نورو ټپیانو په ګډون، یو پولیس هم ټپي شوی. د بلخ د پولیسو مشر وویل "د امنیه قومندان په توګه زما هڅه دا وه چې د کورنیو چارو د سرپرست وزیر ویس برمک او د امنیتي معین جنرال مرادعلی مراد په لارښوونې ښاغلی مهمند بیرته کابل ته ستون کړم، خو د والي پورې تړلو وسله والو له وسله والې نښتې وروسته د ولایتي شورا وکیل له ځان سره یووړ”. بل لور ته د بلخ والي پر فیسبوک د محمد آصف مهمند د عکس په خپرولو سره په کابل کې جګپوړو امنیتي چارواکو ته خبرداری ورکړی چې د بلخ له بې ثباته کولو لاس واخلي. پدغه عکس کې ښاغلی مهمند د یوه پوځي سړي څنګته پداسې حال کې ناست دی چې لاسونه یې ولچک دي. ښاغلي عطا لیکلي "د ملي امنیت د شورا مشارو (ښاغلی حنیف اتمر) او د ملي امنیت عمومي مشر (ښاغلی معصوم ستانکزی)! د توطیه جوړونکو پروژو سره بلخ، چې نسبي امنیت او آرامي لري، مه نا آرامه کوئ". ښاغلی عطا چې د اسلامي جمعیت د ګوند اجرايي مشر هم دی پخوا له دندې د محمد حنیف اتمر د لرې کولو غوښتنه کړې وه. د جمعیت ګوند خبرداری ورکړې و چې که ښاغلی اتمر له دندې ونه شړل شي، نو حالات به نورهم وران شي. د بلخ والي ته نږدې کسانو پر ټولنیزو رسنیو داسې رسمي اسناد خپاره کړي چې ښیې د کورنیو چارو وزارت او له اداري فساد سره د مبارزې ځانګړې څارنوالۍ د محمد آصف مهمند د نیولو امر کړی دی. دوي ټینګار کوي چې د ښاغلي مهمند نیونه د قانون سره سم ترسره شوې ده. خو څرګنده نده چې د کورنیو چارو وزارت د دوشنبې په ورځ چې ښاغلی مهمند له کابل نه د بلخ ولایت په لورې روان و،‌ ولې د کابل په هوايي‌ ډګر کې توقیف نکړ. دا هم نده څرګنده چې د بلخ والي ولې د ښاغلي مهمند له نیولو سربیره، بیا هم ولسمشر محمد اشرف غني د ملي‌ امنیت مشاور او د ملي امنیت د ادارې مشر د بلخ په بې ثباته کولو تورن کړي.‌ محمد آصف مهمند پخوا د بلخ پر والي کلکې نیوکې کړې وې او ښاغلی عطا محمد نور یې په فساد او قانون ماتولو تورن کړی و.‌ آیا د آصف مهمند له نیولو وروسته به د افغانستان سیاسی حالات نور هم کړکچین شي؟